Portrett av en revolvermann

Portrett av en revolvermann er en norsk roman, utgitt som bok nummer 59 i den 83 bind store serien om western-helten og US-marshalen Morgan Kane. Boka ble lansert i 1972, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 481 og kostet fire kroner. 

I Portrett av en revolvermann tar Hallbing leserne med i ukjent lende, til tyrefekterarenaen i Tampico ved Mexicogolfen. Dit er den 39 år gamle U.S. Marshal Morgan Kane høsten 1894 diskret sendt på «ferie», siden avisskriveriene og all publisiteten etter oppgjøret med John Wesley Hardin & Co. i Duell i San Antonio året før var blitt litt i overkant. Nå slapper han av, fascinert av det som utspiller seg på arenaen når en ung mann, utfordreren «El Silencio», setter selveste mesteren i skyggen.

Da Kane like etter finner selvsamme El Silencio hardt skadet etter et overfall er imidlertid ferien slutt. Kane vikles raskt inn i et mysterium som omfatter tyrefektere, et gammelt bankran og revolvermennene/skurkene Ralph Jaeger og Don Carlos Marz. Kane dreper begge og en til.

Fra det ukjente tyrefekteriet tar Hallbing oss også til mer velkjente scener, da Kane ligger med en prostituert, med Vera Marz og ikke minst med kvinnen han ikke lå med året før i Denver (tre bøker før i Hevneren fra Tombstone). Nå får de endelig hverandre, operaprimadonnaen Reina Boucher, nå Reina de Boucher og Kane. For, som det heter i bransjen, it-ain't-over-till-the-fat-lady-sings...

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen var «rakettferden mot kjempeopplagene» i gang da Portrett av en revolvermann kom ut i 1972. Året før hadde førsteopplaget nådd , og i løpet av 1972 skulle det nå .

Seriens popularitet gjorde at Portrett av en revolvermann utover i 1970-årene måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som Portræt af en revolvermand og året etter i Sverige som Utmanaren.
I Finland kom den i 1979 på Otava som Revolverimiehen muotokuva.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Portrett av en revolvermann i et dobbeltbind, i bok nr. 34, sammen med Duell i San Antonio. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Portrett av en revolvermann i 2003 som bok 66 i bind 65–66. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2014 som bok nr. 68 i serien, en utgivelse som i 2017 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 68 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 238–239.

Eksterne lenker 
 Portrett av en revolvermann hos Nasjonalbiblioteket

Norske romaner
Morgan Kane
Bøker fra 1972